ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ

για τη συγκρότηση Ομάδας Εργασίας με σκοπό την Αξιολόγηση, τη Λειτουργική Οργάνωση και τη Διαμόρφωση Κατευθύνσεων για την Αναβάθμιση των Συνοριακών Σταθμών Νίκης και Κρυσταλλοπηγής

Το Τεχνικό Επιμελητήριο Ελλάδας–Τμήμα Δυτικής Μακεδονίας, στο πλαίσιο της Προγραμματικής Σύμβασης μεταξύ του Υπουργείου Εσωτερικών, της Αποκεντρωμένης Διοίκησης Ηπείρου–Δυτικής Μακεδονίας και του ΤΕΕ/ΤΔΜ, προτίθεται να συγκροτήσει ολιγομελή και διεπιστημονική Ομάδα Εργασίας για την αξιολόγηση της υφιστάμενης κατάστασης και τη διαμόρφωση κατευθύνσεων για τη λειτουργική οργάνωση και τη χωρική αναβάθμιση των Συνοριακών Σταθμών Νίκης και Κρυσταλλοπηγής. 

Το αντικείμενο της Ομάδας Εργασίας περιλαμβάνει την αποτύπωση και αξιολόγηση των διοικητικών, λειτουργικών, τεχνικών και χωρικών δεδομένων, την καταγραφή προβλημάτων και αναγκών, την εξέταση ζητημάτων ιδιοκτησιακού καθεστώτος, προσβασιμότητας, κυκλοφορίας, οδικού δικτύου και δικτύων κοινής ωφέλειας, καθώς και τη διαμόρφωση ενδεικτικού κτιριολογικού και χωρικού πλαισίου και τη σύνταξη των προβλεπόμενων παραδοτέων της Προγραμματικής Σύμβασης. 

Για τη συγκρότηση της Ομάδας αναζητούνται: 

1. Μηχανικός–Συντονιστής/στρια της Ομάδας Εργασίας, για τον γενικό συντονισμό και τη σύνθεση των παραδοτέων. 
2. Μηχανικός, ανεξαρτήτως ειδικότητας, με ειδική εμπειρία σε θέματα Συνοριακών Σταθμών, για την αξιολόγηση του υφιστάμενου διοικητικού και τεχνικού αρχείου και την υποστήριξη των εργασιών της Ομάδας. 
3. Αγρονόμος Τοπογράφος Μηχανικός, για την τοπογραφική και χωρική αποτύπωση, καθώς και για την εξέταση κτηματολογικών και ιδιοκτησιακών ζητημάτων. 
4. Πολιτικός Μηχανικός ή Αγρονόμος Τοπογράφος Μηχανικός με εμπειρία στην οδοποιία, για την εξέταση των κυκλοφοριακών ροών, της πρόσβασης, της σύνδεσης με το οδικό δίκτυο και της οδικής ασφάλειας. 
5. Αρχιτέκτονας ή Πολιτικός Μηχανικός, για την καταγραφή των κτιριακών εγκαταστάσεων, τη διαμόρφωση ενδεικτικού κτιριολογικού και χωρικού πλαισίου και την παραγωγή βασικών τρισδιάστατων απεικονίσεων. 

Η διάρκεια λειτουργίας της Ομάδας Εργασίας ορίζεται σε δώδεκα (12) μήνες, σε αντιστοιχία με τη διάρκεια της Προγραμματικής Σύμβασης, με δυνατότητα παράτασης σε περίπτωση αντίστοιχης παράτασης της Προγραμματικής Σύμβασης και για όσο χρονικό διάστημα απαιτείται για την ολοκλήρωση του αντικειμένου και των προβλεπόμενων παραδοτέων. 

Δικαίωμα εκδήλωσης ενδιαφέροντος έχουν μέλη του ΤΕΕ με ειδικότητα και επιστημονικό ή επαγγελματικό υπόβαθρο συναφές με τα ανωτέρω αντικείμενα.

Απαραίτητη είναι η δυνατότητα ουσιαστικής συμμετοχής στις εργασίες της Ομάδας, στις συναντήσεις εργασίας και, όπου απαιτείται, στις επιτόπιες αυτοψίες στους δύο Συνοριακούς Σταθμούς. 

Κατά περίπτωση, η Ομάδα δύναται να υποστηρίζεται από ηλεκτρολόγο μηχανικό, μηχανικό περιβάλλοντος, συγκοινωνιολόγο, νομικό ή στέλεχος με εμπειρία στο διοικητικό και πολεοδομικό δίκαιο, ειδικό σε γεωγραφικά συστήματα πληροφοριών, καθώς και από στελέχη των συναρμόδιων υπηρεσιών.

